text: Esbjerg-skole plaget af rotter
  20 marts 2014 kl. 07.35
  Skads Skole i Esbjerg har været plaget af rotter i over en måned. Skolens inspektør er ved at være godt træt af problemet
  Skolens elever har haft en god grund til at tage madpakke med hjemmefra. Skolens bod, hvor de sælger friskbagt brød, har nemlig været lukket i over en måned på grund af rotter. Det var netop i boden, at der blev fundet bidehuller i poser med fødevarer.
  - Vi har sat et stort apparat i gang for at få bugt med det her problem. Både Fødevarestyrelsen og kommunen er på sagen, og nu vi er ved at være rigtig trætte af de rotter, siger skoleinspektør Steen Banke Kodal til TV SYD.
  Skolen kan endnu ikke sige, hvornår de regner med at være rottefri. Skolens inspektør understreger, at sikkerheden går frem for alt. Derfor vil skolens bod ikke åbne før problemet er løst.
  